b'\n_START_ARTICLE_\nTiberius Nero\n_START_PARAGRAPH_\nTiberius Claudius Nero (kuoli 33 eaa.) oli roomalainen poliitikko ja sotilas. H\xc3\xa4n oli keisari Tiberiuksen is\xc3\xa4._NEWLINE_Nero halusi vuonna 50 eaa. menn\xc3\xa4 naimisiin Ciceron tytt\xc3\xa4ren kanssa, mutta sis\xc3\xa4llissota esti n\xc3\xa4m\xc3\xa4 aikeet ja h\xc3\xa4n liittoutui Julius Caesarin kanssa. H\xc3\xa4n toimi muun muassa Caesarin laivaston komentajana Aleksandrian sodassa ja oli kvestori vuonna 48 eaa. Caesar palkitsi Neron sodan j\xc3\xa4lkeen pappisviralla ja antoi h\xc3\xa4nen perustaa kolonioita Galliassa. Caesarin murhan j\xc3\xa4lkeen Nero suosi republikaaneja ja oli valmis palkitsemaan Caesarin murhaajat. Nero oli preettorina vuonna 42 eaa., mutta ei luopunut virastaan vuoden lopulla. Neron ja h\xc3\xa4nen vaimonsa Livia Drusillan poika Tiberius Claudius Nero, tuleva keisari, syntyi Roomassa 16. marraskuuta 42 eaa._NEWLINE_Nero otti osaa Perusian sotaan Lucius Antoniuksen puolella. H\xc3\xa4n pakeni Octavianusta vaimonsa kanssa Sisiliaan, mutta h\xc3\xa4n ei p\xc3\xa4\xc3\xa4ssyt yhteisymm\xc3\xa4rrykseen Sisiliaa hallinnen Sextus Pompeiuksen kanssa ja matkusti Kreikkaan Marcus Antoniuksen luokse. Nero ja h\xc3\xa4nen perheens\xc3\xa4 palasi Italiaan vuonna 39 eaa. sen j\xc3\xa4lkeen kun Octavianus ja Antonius sopivat riitansa. Roomassa Octavianus ihastui heti Neron vaimoon Liviaan ja vaati Neroa eroamaan vaimostaan. Livia synnytti Nerolle toisen pojan Drusus Claudius Neron 14. tammikuuta 38 eaa., ja meni naimisiin Octavianuksen kanssa 17. tammikuuta. Nero ei t\xc3\xa4m\xc3\xa4n j\xc3\xa4lkeen osallistunut julkiseen el\xc3\xa4m\xc3\xa4\xc3\xa4n ja h\xc3\xa4nen poikansa kasvatettiin ottois\xc3\xa4ns\xc3\xa4 kotona._NEWLINE_Nero kuoli vuonna 33 eaa. H\xc3\xa4nen vanhin poikansa Tiberius piti is\xc3\xa4ns\xc3\xa4 hautajaispuheen, jonka sis\xc3\xa4lt\xc3\xb6 ei ole s\xc3\xa4ilynyt.'